《晓霁发缙云行馆经桃花岭最高处》
清代·陆耀遹

羁魂警遥夕，离烛煇未尽。檐声断疏雨，绪风尚凄紧。

既晨感群动，怀远驾征靷。宿雾纷漠漠，初阳辨隐隐。

崖倾云构发，路转峰势引。长林或妨帻，仄巘但容轸。

盘纡得少愒，徒旅亦劳悯。穿云石疑走，投烟鸟如陨。

回壑鸣{氵众}潺，连山失崇蕴。气挟海潮动，声与天汉近。

延赏景屡迁，穷跻步多窘。览物各有惬，超兴固无本。

仙都结遐想，高骞谢尘坋。

作者简介：（1774—1836）江苏武进人，字绍闻，号劭文。县学生。工诗，喜金石，搜辑摹拓，所得甚富。尝客陕西巡抚幕。道光间，官阜宁教谕。有《续金石萃编》、《双白燕堂集》。